《游小盘谷记》
清代·梅曾亮

江宁府城，其西北包卢龙山而止。余尝求小盘谷，至其地，土人或曰无有。唯大竹蔽天，多歧路，曲折广狭如一，探之不可穷。闻犬声，乃急赴之，卒不见人。

熟五斗米顷，行抵寺，曰归云堂。土田宽舒，居民以桂为业。寺傍有草径甚微，南出之，乃坠大谷。四山皆大桂树，随山陂陀。其状若仰大盂，空响内贮，謦欬不得他逸；寂寥无声，而耳听常满。渊水积焉，尽山麓而止。

由寺北行，至卢龙山，其中阬谷洼隆，若井灶龈腭之状。或曰：“遗老所避兵者，三十六茅庵，七十二团瓢，皆当其地。”

日且暮，乃登山循城而归。瞑色下积，月光布其上。俯视万影摩荡，若鱼龙起伏波浪中。诸人皆曰：“此万竹蔽天处也。所谓小盘谷，殆近之矣。”

同游者，侯振廷舅氏、管君异之、马君湘帆、欧生岳庵、弟念勤，凡六人。

作者简介：（1786—1856）江苏上元人，字伯言。道光三年进士，官户部郎中。师事桐城派姚鼐，专力古文，居京师二十余年，有盛名。诗亦清秀。晚年主讲扬州书院。有《柏枧山房文集》。